钦定古今图书集成/明伦汇编/官常典/第796卷 > 刘肃
## 钦定古今图书集成/明伦汇编/官常典/第796卷 > 刘肃

按《元史》本传：“肃字才卿，威州洺水人。金兴定二年词
赋进士。尝为尚书省令史，时盗内藏官罗及珠，盗不
时得，逮系货珠牙侩及藏吏诬服者十一人，刑部议
皆置极刑，肃执之曰：‘盗无正赃杀之冤’。金主怒。有近
侍夜见肃，具道其旨，肃曰：‘辩析冤狱，我职也，惜一己
而戕十一人之命，可乎’？明日诣省，辩愈力。右司郎中”
张天纲曰：“吾为汝具奏辩析之。”奏入，金主悟，囚得不
死。调新蔡令。先时，县赋民以牛多寡为差，民匿不耕。
肃至，命树畜繁者不加赋，民遂殷冨。濒淮民有窜入
宋境，籍为兵而优其粮，间有归者，颇艰于衣食，时出
怨言曰：“不如渡淮。”告者以谋叛论，肃曰：“淮限宋境，一
水耳，果欲叛，不难往也。口虽言而心无实，准律当杖
八十。”奏可。继擢户部主事。金亡，依东平严实辟行尚
书省左司员外郎，又改行军万户府经历。东平税赋
丝银，复输绵十万两，色绢万匹，民不能堪，肃赞实奏
罢之。庚子，世祖居潜邸，以肃为邢州安抚使。肃兴铁
冶及行楮币，公私赖焉。中统元年，擢真定宣抚使。时中统新钞行，罢钞银不用。真定以银钞交通于外者，
凡八千馀贯，公私嚣然，莫知所措。肃建三策：一曰仍
用旧钞，二曰新旧兼用，三曰官以新钞如数易旧钞。
中书从其第三策，遂降钞五千万贯。二年，授左三部
尚书，官曹典宪，多所议定。未几，兼商议中书省事。三
年，致仕，给半俸。四年卒，年七十六。肃性舒缓，有执守。
尝集诸家《易》说，曰《读易备忘》。后累赠推忠赞治功臣、
荣禄大夫、上柱国、大司徒、邢国公，谥文献。子献，礼部
侍郎；愻，大名路总管。孙赓，翰林学士承旨。